pythainlp/thaigov-v2-corpus-22032023 huggingface dataset:
วันพุธที่ 1 มีนาคม 2566
"ชัยวุฒิ" ผลักดันแก้ปัญหา online scams ในเวทีการประชุมระหว่างประเทศ
"ชัยวุฒิ" ผลักดันแก้ปัญหา online scams ในเวทีการประชุมระหว่างประเทศ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคมได้เข้าร่วมการประชุม GSMA Ministerial Programme ภายใต้งาน Mobile World Congress 2023 (MWC 2023) ณ เมืองบาร์เซโลนา ราชอาณาจักรสเปน โดยในการประชุมดังกล่าว ได้มีการหารือกับผู้บริหาร GSMA และผู้บริหารบริษัท OneWeb ถึงแนวทางความร่วมมือในอนาคตระหว่างภาครัฐและภาคเอกชน ด้านการพัฒนาโทรคมนาคมและเทคโนโลยีสารสนเทศ รวมถึงเทคโนโลยีดิจิทัลในประเทศไทยตลอดจนได้ผลักดันแนวทางความร่วมมือในการแก้ปัญหา online scams
นอกจากนี้ รัฐมนตรีว่าการกระทรวงฯ ได้หารือกับผู้ประกอบการด้านเทคโนโลยีและ startups ภายในงาน MWC ซึ่งเป็นงานระดับโลกที่จัดขึ้นเป็นประจำทุกปี และมีชื่อเสียงที่สุดในวงการอุตสาหกรรมโทรศัพท์เคลื่อนที่ และมีนิทรรศการด้านเทคโนโลยีโทรคมนาคมของบริษัทชั้นนำทั่วโลกเข้าร่วม โดยในปีนี้มีหัวข้อหลักสำคัญ (Theme) คือ 5G Acceleration, Metaverse, AI และ Digital Everything
ขณะที่ นายเวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม ได้เข้าร่วมการประชุมกับผู้บริหารสหภาพโทรคมนาคมระหว่างประเทศ หรือ ITU และรัฐมนตรีด้าน ICT/ดิจิทัลจากประเทศต่าง ๆ โดยได้ยกหัวข้อแนวทางความร่วมมือในการแก้ปัญหา online scams ในที่ประชุม ซึ่งปัญหานี้เป็นปัญหาที่เกิดขึ้นในทุกประเทศทั่วโลก โดยในที่ประชุมมีรัฐมนตรีด้านไอซีที/ดิจิทัลเข้าร่วมการประชุม ประมาณ 20 ประเทศ อาทิ สวีเดน แอฟริกาใต้ อินเดีย อูกานดา อาเจนติน่า ปาเลสไตน์ ไนจีเรีย กัมพูชา และไทย
___________________
วันจันทร์ที่ 27 กุมภาพันธ์ 2566
27/02/2566
​รัฐบาลย้ำเตือนคนไทย ทำงานต่างประเทศให้ไปอย่างถูกกฎหมาย เพื่อมีหลักประกันกรณีเจ็บป่วย ประสบอุบัติเหตุ เสียชีวิต
​รัฐบาลย้ำเตือนคนไทย ทำงานต่างประเทศให้ไปอย่างถูกกฎหมาย เพื่อมีหลักประกันกรณีเจ็บป่วย ประสบอุบัติเหตุ เสียชีวิต ด้านผู้หลบหนีทำงานในเกาหลีใต้ 28 ก.พ. นี้วันสุดท้ายรายงานตัวกลับไทยโดยสมัครใจก่อนเจอค่าปรับหนัก 30 ล้านวอน
วันที่ 27 กุมภาพันธ์ 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่ยังปรากฏกรณีแรงงานจากไทยได้ลักลอบไปทำงานต่างประเทศอย่างผิดกฎหมายอยู่เป็นจำนวนมาก โดยเฉพาะการเดินทางไปในลักษณะเป็นกรุ๊ปทัวร์แล้วหนีทัวร์ไปทำงานในพื้นที่ต่างๆ ของประเทศปลายทาง รัฐบาลขอย้ำเตือนอีกครั้ง ขอให้ผู้ที่ประสงค์จะไปทำงานต่างประเทศทุกคนให้ไปอย่างถูกกฎหมาย เพื่อให้มีหลักประกัน ไม่ถูกนายจ้างเอารัดเอาเปรียบ ได้รับความคุ้มครองกรณีเจ็บป่วย ประสบอุบัติเหตุ เสียชีวิต หรือประสบเหตุไม่คาดคิดซึ่งสามารถเกิดขึ้นได้ตลอดเวลา
ทั้งนี้ การเดินทางไปทำงานต่างประเทศอย่างถูกกฎหมายสามารถดำเนินการผ่านทั้งกรมการจัดหางาน หรือบริษัทจัดการหางานเอกชนที่มีความน่าเชื่อถือ ขึ้นทะเบียนกับกระทรวงแรงงาน และควรศึกษาสิทธิประโยชน์ความคุ้มครองแรงงานในประเทศจุดหมายที่ต้องการไปทำงาน ซึ่งสำนักประสานความร่วมมือระหว่างประเทศ สำนักงานปลัดกระทรวงแรงงาน ได้จัดทำคู่มือให้คำแนะนำสำหรับแรงงานไทยในประเทศต่าง โดยผู้สนใจสามารถศึกษาข้อมูลได้ตามลิงค์ https://bit.ly/41vRQn9
“การไปทำงานต่างประเทศมีโอกาสที่แรงงานจะประสบเหตุไม่คาดคิด ไม่ว่าจะเป็นอุบัติเหตุ การเจ็บป่วย หรือร้ายแรงถึงขั้นเสียชีวิต ซึ่งหากเดินทางไปอย่างถูกกฎหมายก็จะได้รับความคุ้มครองตามกฎหมายของประเทศนั้นๆ รวมถึงการช่วยเหลือจากทางการไทยเช่นสิทธิตามกองทุนเพื่อช่วยเหลือคนหางานไปทำงานในต่างประเทศ”น.ส.ไตรศุลี กล่าว
น.ส.ไตรศุลี กล่าวว่า สำหรับกรณีที่เกาหลีใต้ ซึ่งเป็นหนึ่งในประเทศที่คนไทยไปทำงานแบบผิดกฎหมายจำนวนมากนั้น วันที่ 28 ก.พ. นี้ จะเป็นวันสุดท้ายที่กระทรวงยุติธรรม เกาหลีใต้ เปิดให้ชาวต่างชาติที่ลักลอบทำงานอย่างผิดกฎหมายสามารถรายงานตัวเพื่อออกจากเกาหลีใต้โดยสมัครใจ โดยสามารถรายงานตัวที่สำนักงานตรวจคนเข้าเมืองหรือผ่านออนไลน์ที่ www.hikorea.go.kr พร้อมกับเอกสารประกอบ ได้แก่ พาสปอร์ต ใบแจ้งการเดินทาง และบัตรโดยสารเครื่องบิน หากเลยเวลาที่กำหนดแล้วและทางการตรวจสอบพบการทำงานงานผิดกฎหมาย จะถูกปรับ 30 ล้านวอน หรือคิดเป็นเงินไทยประมาณ 800,000 บาท และจะถูกเพิ่มความเข้มงวดในการเดินทางกลับเข้าประเทศเกาหลีใต้
ทั้งนี้ ชาวไทยในเกาหลีใต้สามารถสอบถามข้อมูลเพิ่มเติมได้ที่ Immigration Contact Center โทร.1345 (มีล่ามภาษาไทยบริการ) หรือเว็บไซต์ Korea Immigration Service ที่ www.immigration.go.kr
วันพุธที่ 1 มีนาคม 2566
รองปลัดกระทรวงเกษตรและสหกรณ์เดินทางเข้าร่วมการประชุมและศึกษาดูงานด้านการวิจัยเกษตร ณ ราชอาณาจักรนิวซีแลนด์
รองปลัดกระทรวงเกษตรและสหกรณ์เดินทางเข้าร่วมการประชุมและศึกษาดูงานด้านการวิจัยเกษตร ณ ราชอาณาจักรนิวซีแลนด์
วันที่ 24 กุมภาพันธ์ – 1 มีนาคม 2566 ปลัดกระทรวงเกษตรและสหกรณ์มอบหมายให้รองปลัดกระทรวงเกษตรและสหกรณ์ (นายเศรษฐเกียรติ กระจ่างวงษ์) เดินทางเข้าร่วมการประชุมและศึกษาดูงานด้านการวิจัยเกษตร ณ ราชอาณาจักรนิวซีแลนด์ ร่วมกับคณะกรรมการ คณะผู้บริหาร และเจ้าหน้าที่จากสำนักงานพัฒนาการวิจัยการเกษตร (องค์การมหาชน) (สวก.) โดยมีนายชวลิต ชูขจร ประธานกรรมการ สวก. เป็นหัวหน้าคณะ
การประชุมและศึกษาดูงานดังกล่าวมีวัตถุประสงค์เพื่อให้คณะกรรมการ และคณะผู้บริหาร สวก. เข้าร่วมศึกษาแนวทางการดำเนินการและการจัดการด้านการวิจัยการเกษตร รวมถึงเข้าหารือกับหน่วยงานด้านการเกษตรในประเทศนิวซีแลนด์ ได้แก่ School of Agriculture and Environment แห่งมหาวิทยาลัย Massey, สหกรณ์โคนม Livestock Improvement Corporation (LIC) และสหกรณ์โคนม Fonterra Cooperative Group เพื่อขยายขอบเขตการดำเนินงานและสร้างความร่วมมือ ด้านวิจัยการเกษตร และนำมาประยุกต์ใช้ในการพัฒนาการให้ทุนวิจัยการเกษตรของ สวก
วันจันทร์ที่ 27 กุมภาพันธ์ 2566
27/02/2566
รัฐมนตรีว่าการกระทรวงยุติธรรม เร่งทุกหน่วยใน ยธ.ช่วยกันร่าง กม.ปศุสัตว์ หลังมท. ปลดล็อกจัดแข่ง-เล่นพนัน ชี้จะเป็น Soft Power กระตุ้นเศรษฐกิจ-ท่องเที่ยว
รัฐมนตรีว่าการกระทรวงยุติธรรม เร่งทุกหน่วยใน ยธ.ช่วยกันร่าง กม.ปศุสัตว์ หลังมท. ปลดล็อกจัดแข่ง-เล่นพนัน ชี้จะเป็น Soft Power กระตุ้นเศรษฐกิจ-ท่องเที่ยว แนะทำกติกาให้เป็นสากล ขอ ขรก. กระตือรือร้นรักษามาตรฐานกระทรวงเกรดเอ
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า หลังจากที่ตนได้ผลักดันร่างกฎหมายที่เกี่ยวกับปศุสัตว์ ซึ่งได้เสนอหลักการผ่านความเห็นชอบของนายกรัฐมนตรีแล้ว โดยขณะนี้ทางกระทรวงมหาดไทย ได้ออกหนังสือแนวทางการอนุญาตจัดให้มีการเล่นการพนันประเภทสัตว์ต่อสู้กันหรือแข่งขันสัตว์ถึงผู้ว่าราชการจังหวัดทุกจังหวัด ซึ่งจะทำให้กีฬาสัตว์ท้องถิ่น เช่น วัวชน ไก่ชน ปลากัด และม้า จัดการแข่งขันและเล่นพนันได้ ซึ่งเรื่องนี้จะเป็น ซอฟท์พาวเวอร์ (Soft Power) ที่จะช่วยให้ระบบเศรษฐกิจและการท่องเที่ยวของไทยเป็นที่น่าสนใจของชาวต่างชาติ เพราะทุกวันนี้ ทุกภูมิภาคมีการจัดแข่งขันสัตว์ และมีสนามแข่งขัน ซึ่งเป็นวิถีชีวิตและประเพณีของไทยมาอย่างยาวนาน
นายสมศักดิ์ กล่าวอีกว่า ตนอยากให้หน่วยงานในกระทรวงยุติธรรม ช่วยกันเสนอแนะความเห็นในการร่างกฎหมาย เพราะกฎหมายนี้จะเป็นประโยชน์อย่างมากกับประชาชน เช่น การทำสัตว์กีฬา วัวชน ไก่ชนเปิดให้นักท่องเที่ยวได้เข้าชม โดยออกกติกาให้เป็นสากล อาทิ การใช้ผ้าพันเขาวัวสองสี เพื่อให้คนดูแยกออกเหมือนนวมในกีฬามวย การใส่อุปกรณ์เพื่อลดการบาดเจ็บของสัตว์ เพื่อดึงดูดนักท่องเที่ยวต่างชาติให้เข้ามา ก็จะสามารถเก็บค่าเข้าชมได้เยอะขึ้น รวมถึงการพัฒนาสายพันธุ์สัตว์ ทำใบเพ็ดดีกรี ( Pedigree) หรือ ใบประวัติ ซึ่งจะเป็นสิ่งที่จะเป็นตัวช่วยให้ทราบถึงที่มาที่ไปของวัว ไก่ ม้า หรือสัตว์เลี้ยง เวลาขายก็จะได้ราคาสูงกว่าเดิม
"ผมอยากให้ทุกหน่วยงานในกระทรวงช่วยกันดู อย่างเรื่องการพนัน หากเราทำให้ถูกต้อง ทำแพลตฟอร์มออนไลน์ มีการเก็บภาษี ก็จะสามารถเอาเงินเข้ารัฐเพื่อนำมาใช้ในการพัฒนาประเทศได้ เพราะกระทรวงมหาดไทยจะมีการเปิดให้เล่นอยู่แล้ว เราก็ควรทำให้เป็นระบบ โดยกฎหมายนี้หากทำสำเร็จจะช่วยชาวบ้านและเกษตรกรจำนวนมาก ผมอยากให้ทุกคนกระตือรือร้น เพราะที่ผ่านมาเราก็ทำงานที่เป็นตัวอย่างให้กระทรวงอื่นๆ ทำตามจนได้รับคำชื่นชมว่าเป็นกระทรวงเกรดเอแล้ว เช่น การไกล่เกลี่ยหนี้สิน ขอให้ทุกคนรักษามาตรฐานความดีไว้ แม้ช่วงนี้เป็นปลายสมัยรัฐบาล ก็อย่าเกียร์ว่าง ทำงานช่วยประชาชนอย่างเต็มที่" นายสมศักดิ์ กล่าว
วันพฤหัสบดีที่ 23 กุมภาพันธ์ 2566
23/02/2566
​อธิบดีกกจ. เตือน แก๊ง Call Center อ้างชื่อกรมการจัดหางาน ลวงทำงานออนไลน์
กรมการจัดหางาน เตือนประชาชนอย่าหลงเชื่อ หลังแก๊ง Call Center ระบาดหนัก แอบอ้างชื่อกรมการจัดหางาน ชวนทำงานออนไลน์ หวังรีดข้อมูลส่วนบุคคล
นายไพโรจน์ โชติกเสถียร อธิบดีกรมการจัดหางาน เปิดเผยว่า ปัจจุบันกรมการจัดหางานพบมิจฉาชีพรูปแบบใหม่ แอบอ้างชื่อกรมการจัดหางาน ชักชวนทำงานออนไลน์ในรูปแบบดูโฆษณาเพื่อเพิ่มยอดวิว บางรายมีการ ADD LINE เพื่อใช้ติดต่อ และแสดงตัวเป็นเจ้าหน้าที่รัฐเพิ่มความน่าเชื่อถือ โดยกลุ่มคนเหล่านี้จะสอบถามข้อมูลส่วนบุคคล เช่น เลขที่บัญชี เลขที่บัตรประชาชน ซึ่งทำให้ประชาชนเสี่ยงต่อการถูกนำข้อมูลดังกล่าว ไปสร้างความเสียหายต่อชื่อเสียง ทรัพย์สิน หรือนำไปสวมตัวตนสมัคร Application ทางการเงิน
“กรมการจัดหางานขอเตือนว่า หากพบเห็นการชักชวนให้สมัครงานในตำแหน่งต่าง ๆ ทางโทรศัพท์ โปรดอย่าหลงเชื่อ เพราะกรมการจัดหางาน ไม่มีนโยบายติดต่อพี่น้องประชาชนทางโทรศัพท์ให้สมัครงาน หรือชักชวนหารายได้เสริม สำหรับผู้ที่ต้องการหางานทำกรม ฯ มีช่องทางให้บริการผ่านระบบออนไลน์ ทางเว็บไชต์ ไทยมี งานทำ.doe.go.th หรือทาง Mobile Application "ไทยมีงานทำ" หรือหากไม่สะดวกใช้บริการผ่านระบบออนไลน์สามารถขอรับบริการได้ที่สำนักงานจัดหางานจังหวัด สำนักงานจัดหางานกรุงเทพมหานครพื้นที่ 1 – 10 ” อธิบดีกรมการจัดหางาน กล่าว
วันพุธที่ 1 มีนาคม 2566
01/03/2566
​รมว.สุชาติ สั่ง กสร. รุดสอบพร้อมให้ความเป็นธรรม กรณีลูกจ้างชูป้ายทวงค่าจ้างหน้าหมู่บ้านดัง
รัฐมนตรีว่าการกระทรวงแรงงาน สั่งกรมสวัสดิการและคุ้มครองแรงงาน (กสร.) ตรวจสอบข้อเท็จจริง กรณีลูกจ้างสาวชูป้ายทวงถามค่าจ้างจากนายจ้างหน้าหมู่บ้านดัง จ.นนทบุรี พร้อมให้ความเป็นธรรมแก่ลูกจ้างและนายจ้าง
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง กรณีสื่อสังคมออนไลน์ เผยแพร่ข่าวลูกจ้างทำงานบ้านชูป้ายทวงถามค่าจ้างกับนายจ้างหน้าหมู่บ้านดัง จ.นนทบุรี ว่า ผมได้สั่งการให้กรมสวัสดิการและคุ้มครองแรงงาน (กสร.) ลงพื้นที่ร่วมกับหน่วยงานในสังกัดกระทรวงแรงงานและหน่วยงานที่เกี่ยวข้องเพื่อตรวจสอบข้อเท็จจริงในทันที เบื้องต้นได้รับรายงานว่า ลูกจ้างดังกล่าวเป็นลูกจ้างหญิง สัญชาติเมียนมา ทำงานเป็นแม่บ้านและเลี้ยงดูบุตรของนายจ้าง ได้รับค่าจ้างรายเดือนๆละ 16,000 บาท เริ่มทำงานตั้งแต่ปลายปี 2565 ถึงกลางเดือนกุมภาพันธ์ 2566 ซึ่งในช่วงเดือนกุมภาพันธ์นายจ้างได้ขอลดค่าจ้างและขอลดวันหยุดประจำสัปดาห์ลง ลูกจ้างจึงได้ขอลาออก แต่นายจ้างไม่อนุญาตจึงได้ลาออกจากงานและยังไม่ได้รับค่าจ้างในเดือนกุมภาพันธ์ จึงมาชูป้ายทวงถามค่าจ้างจากนายจ้างตามที่ปรากฎเป็นข่าว ซึ่งในวันนี้ (1 มีนาคม 2566) พนักงานตรวจแรงงานสำนักงานสวัสดิการและคุ้มครองแรงงานจังหวัดนนทบุรี ได้รับคำร้อง (คร.7) จากลูกจ้างไว้แล้ว ทั้งนี้ ผมได้กำชับให้เจ้าหน้าที่ดำเนินการโดยรับฟังข้อเท็จจริงและให้ความเป็นธรรมแก่ทั้งสองฝ่าย
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่าหลังจากพนักงานตรวจแรงงาน สำนักงานสวัสดิการและคุ้มครองแรงงานจังหวัดนนทบุรี ได้รับคำร้องจากลูกจ้างแล้ว จะเชิญนายจ้างและผู้เกี่ยวข้องมาพบเพื่อสอบข้อเท็จจริง และจะชี้แจงข้อกฎหมายตามกฎกระทรวง ฉบับที่ 14 (พ.ศ.2555) ออกตามความในพระราชบัญญัติคุ้มครองแรงงาน พ.ศ.2541 ใช้บังคับกับนายจ้างซึ่งลูกจ้างทำงานเกี่ยวกับงานบ้านอันมิได้ประกอบธุรกิจรวมอยู่ด้วย และจะดำเนินการตามขั้นตอนของกฎหมาย เพื่อให้เกิดความเป็นธรรมแก่ทั้งสองฝ่ายต่อไป
วันศุกร์ที่ 24 กุมภาพันธ์ 2566
24/02/2566
ผู้ตรวจวีระกิตติ์ฯ ตรวจราชการภาคเหนือพร้อมร่วมพิธีลงนามบันทึกข้อตกลงความร่วมมือ (MOU) ระหว่าง สอจ.สุโขทัยและสถานประกอบการ
การตรวจราชการภาคเหนือพร้อมร่วมพิธีลงนามบันทึกข้อตกลงความร่วมมือ (MOU) ระหว่าง สอจ.สุโขทัยและสถานประกอบการเพื่อดำเนินงานตามนโยบาย MIND ของกระทรวงอุตสาหกรรม
วันพฤหัสบดีที่ 23 กุมภาพันธ์ 2566 เวลา 9.30 น. นายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ร่วมพิธีลงนามบันทึกข้อตกลงความร่วมมือ (MOU) ระหว่างสำนักงานอุตสาหกรรมจังหวัดสุโขทัย, บริษัทน้ำตาลทิพย์สุโขทัย จำกัด และ บริษัท ยูเอซี โกบอล จำกัด (มหาชน) ในการดำเนินงานตามนโยบาย MIND ของกระทรวงอุตสาหกรรม
เวลา 10.00 น. ผู้ตรวจฯ วีระกิตติ์ ตรวจราชการและการดำเนินงานของสำนักงานอุตสาหกรรมจังหวัดสุโขทัย ประจำปีงบประมาณ พ.ศ.2566 รอบที่ 1 ซึ่งมี นายสุรพงษ์ พินิตเกียรติสกุล อุตสาหกรรมจังหวัดสุโขทัยและเจ้าหน้าที่อุตสาหกรรมจังหวัดสุโขทัยเข้าร่วม พร้อมนี้ ผู้ตรวจฯ ได้ชี้แจงนโยบายและแผนการตรวจราชการ และเน้นย้ำให้เจ้าหน้าที่ทุกคนดำเนินงานตามนโยบาย MIND ของกระทรวงอุตสาหกรรม ทั้ง 4 มิติ ได้แก่ 1.ความสำเร็จของธุรกิจ 2.การดูแลชุมชนและสังคม 3.สิ่งแวดล้อม และ 4.การกระจายรายได้ให้กับชุมชน ให้มีประสิทธิภาพและเกิดผลสัมฤทธิ์ให้เห็นเป็นรูปธรรม ตามแนวคิด "ใช้ หัว และ ใจ ปั้นอุตสาหกรรมคู่ชุมชน" พร้อมมอบนโยบายและข้อเสนอแนะในการปฏิบัติงาน อาทิ เน้นย้ำการตรวจกำกับดูแลสถานประกอบกิจการโรงงานให้ได้ 100% การขออนุญาตและการรายงานการจัดการของเสีย (สก.1,2,3) ให้เป็นไปตามที่กฎหมายกำหนด เร่งรัดการส่งเสริมโรงงานให้ได้การรับรองอุตสาหกรรมสีเขียวที่เป็นไปตามเป้าหมายที่ 80% การติดตามโรงงานที่มีการร้องเรียนและฟ้องร้อง การประชาสัมพันธ์การแจ้งข้อมูลการประกอบกิจการโรงงานรายเดือน (รง.8) และรายปี (รง.9) ตามกฎหมาย ตามแบบ Single Form เน้นย้ำการเบิกจ่ายงบประมาณให้เป็นไปตามมาตรการเร่งรัดการเบิกจ่ายงบประมาณ ตามมติ ครม. การดำเนินงานการประเมินคุณธรรมและความโปร่งใสในการดำเนินงานภาครัฐ (ITA) โดยให้มีคะแนนที่เพิ่มขึ้นจากปีที่ผ่านมา
นอกจากนี้ ยังได้พบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานต่างๆ ที่อยู่ภายใต้กระทรวงอุตสาหกรรม อาทิ ประธานสภาอุตสาหกรรมจังหวัดสุโขทัย ประธานหอการค้าจังหวัดสุโขทัย และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขาจังหวัดสุโขทัย
และในเวลา 13.30 น. ผู้ตรวจฯ วีระกิตติ์ ได้ลงพื้นที่ตรวจราชการ ณ บริษัท ฟาเธอร์ แมน กรุ๊ป จำกัด ตำบลบ้านสวน อำเภอเมืองสุโขทัย จังหวัดสุโขทัย ประกอบกิจการแปรรูปผักผลไม้ เช่น กล้วยอบแผ่น กล้วยตาก มะม่วงอบแห้ง กล้วยทอดอบเนย โดยบริษัทฯ ได้ดำเนินกิจการที่มีความสอดคล้องกับนโยบาย MIND ของกระทรวงอุตสาหกรรม ทั้ง 4 มิติ มีการส่งออกผลิตภัณฑ์ส่งออกไปยังประเทศอเมริกาและญี่ปุ่น มีการนำพลังงานแสงอาทิตย์มาใช้ในการแปรรูปผลิตภัณฑ์ เพื่อลดการใช้พลังงานและรักษาความสะอาดจากฝุ่นละออง มีการดูแลสังคมโดยรอบโรงงานและมีการกระจายรายได้ให้กับประชาชนในพื้นที่โดยการรับซื้อผลิตภัณฑ์ทางการเกษตรของเกษตรกรในพื้นที่อีกด้วย
วันจันทร์ที่ 27 กุมภาพันธ์ 2566
27/02/2566
โฆษกรัฐบาลเผย นายกฯ ชื่นชมรถไฟ EV ต้นแบบคันแรกของไทย ได้รับการตอบรับที่ดีจากประเทศเพื่อนบ้าน พร้อมเดินหน้าเตรียมจัดหารถไฟ EV กว่า 50 คัน ให้บริการประชาชนภายในปี 2566
โฆษกรัฐบาลเผย นายกฯ ชื่นชมรถไฟ EV ต้นแบบคันแรกของไทย ได้รับการตอบรับที่ดีจากประเทศเพื่อนบ้าน พร้อมเดินหน้าเตรียมจัดหารถไฟ EV กว่า 50 คัน ให้บริการประชาชนภายในปี 2566
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมยินดีอย่างยิ่งที่รถไฟ EV ต้นแบบคันแรกของไทย ได้รับความสนใจและเสียงตอบรับที่ดีจากประชาชนคนไทย รวมทั้งประเทศเพื่อนบ้านในอาเซียน โดยเฉพาะประเทศเวียดนาม เป็นไปตามนโยบายของรัฐบาล ส่งเสริมการใช้พลังงานทดแทน โดยเฉพาะการส่งเสริมยานยนต์ขับเคลื่อนด้วยพลังงานไฟฟ้า (Electric Vehicle : EV) เพื่อให้ประเทศไทยสามารถลดก๊าซเรือนกระจกลง 20-25% ภายในปี 2573
โฆษกประจำสำนักนายกรัฐมนตรี กล่าวว่า สำหรับรถจักรพลังงานไฟฟ้าจากแบตเตอรี่ต้นแบบคันนี้ ประเทศไทยประกอบและติดตั้งระบบแบตเตอรี่สำหรับรถไฟที่ขับเคลื่อนด้วยระบบไฟฟ้าเสร็จเมื่อปี 2565 ซึ่งถือเป็นแห่งแรกของโลก โดยเป็นความร่วมมือระหว่าง การรถไฟแห่งประเทศไทย (รฟท.) สถาบันเทคโนโลยีพระจอมเกล้าเจ้าคุณทหารลาดกระบัง (สจล.) และบริษัท พลังงานบริสุทธิ์ จำกัด (มหาชน) หรือ EA ซึ่งจุดเด่นของรถไฟ EV ได้รับการออกแบบและผลิตด้วยเทคโนโลยีทันสมัย ใช้นวัตกรรมระบบชาร์จ Ultra Fast Charge ในเวลา 1 ชั่วโมงในระยะแรก และ Battery Swapping Station เพื่อสลับเปลี่ยนแบตเตอรี่ในเวลาไม่เกิน 10 นาที ลดเวลาการรอชาร์จ และนำมาขยายผลใช้งานในระบบขนส่งได้จริง ประหยัดต้นทุนพลังงานได้กว่า 40 - 60% เมื่อเปรียบเทียบกับหัวรถจักรดีเซลทั่วไป โดยจุดชาร์จแบตเตอรี่ไฟฟ้าดำเนินติดตั้งที่บริเวณย่านบางซื่อ และในอนาคตมีแผนจะติดตั้งจุดชาร์จแบตเตอรี่ไฟฟ้าที่สถานีอื่น ๆ เพิ่ม เพื่อรองรับการใช้หัวรถจักรพลังงานไฟฟ้าจากแบตเตอรี่ที่จะพ่วงไปกับขบวนรถโดยสาร จึงถือเป็นอีกนวัตกรรมใหม่ที่ช่วยลดมลพิษและบรรเทาภาวะโลกร้อนได้อีกด้วย
ทั้งนี้ เมื่อเดือนมกราคม 2566 ที่ผ่านมา ได้มีการดำเนินการทดสอบเดินรถในเส้นทางต่าง ๆ รวมถึงการทดสอบลากจูงขบวนรถโดยสารขึ้นมาบนสถานีกลางกรุงเทพอภิวัฒน์ ซึ่งถือว่าประสบความสำเร็จเรียบร้อยดี โดยขณะนี้ รฟท. อยู่ระหว่างเตรียมดำเนินการจัดหารถไฟ EV จำนวนประมาณ 50 คัน ทยอยมาให้บริการประชาชนภายในปี 2566 เพื่อยกระดับการให้บริการรถไฟแก่ประชาชน ลดมลพิษทางอากาศ สร้างระบบรางไร้มลพิษ สร้างความยั่งยืนทางด้านพลังงานและสิ่งแวดล้อม
“นายกรัฐมนตรีมุ่งมั่นส่งเสริมการใช้พลังงานทดแทนที่เป็นมิตรต่อสิ่งแวดล้อม สอดคล้องกับโมเดลเศรษฐกิจ BCG ควบคู่กับการส่งเสริมอุตสาหกรรมยานยนต์สมัยใหม่ ยานยนต์ที่ขับเคลื่อนด้วยพลังงานไฟฟ้า (Electric Vehicle : EV) ซึ่งเป็น 1 ใน 10 อุตสาหกรรมเป้าหมาย ซี่งนายกรัฐมนตรีเชื่อมั่นว่า รถไฟ EV จะเป็นต้นแบบสำคัญในการต่อยอดนวัตกรรมและเทคโนโลยีที่ผลิตโดยคนไทย รวมทั้งเป็นโอกาสยกระดับการเดินทาง และขนส่งทางราง ให้เป็นระบบรางไร้มลพิษ สร้างความยั่งยืน สมดุล ทางด้านพลังงานและสิ่งแวดล้อม ควบคู่ไปกับตอบโจทย์อำนวยความสะดวกด้านการคมนาคมแก่ประชาชน” นายอนุชาฯ กล่าว
วันพุธที่ 1 มีนาคม 2566
01/03/2566
“กรุงไทย” จัดโปรสุดปัง “ถุงเงินขายดี มีโชค” แจกทองร้านค้าทุกเดือน มูลค่ากว่า 2.6 ล้านบาท ดีเดย์ 1 มี.ค. -31 พ.ค.66
ธ.กรุงไทยจัดแคมเปญ “ถุงเงินขายดี มีโชค” แจกสร้อยคอทองคำร้านค้าถุงเงินทุกเดือน รวม 210 รางวัล รวมมูลค่ากว่า 2.6 ลบ. เพียงใช้แอปฯถุงเงินรับชำระเงินค่าสินค้าและบริการ จากลูกค้าที่ใช้แอปฯ เป๋าตัง และ Krungthai NEXT และ พอยท์เพย์ ขั้นต่ำ 50 บาทต่อรายการ
“ธนาคารกรุงไทย” เคียงข้างร้านค้า กระตุ้นยอดขาย จัดแคมเปญ “ถุงเงินขายดี มีโชค” แจกสร้อยคอทองคำร้านค้าถุงเงินทุกเดือน รวม 210 รางวัล รวมมูลค่ากว่า 2.6 ล้านบาท เพียงใช้แอปฯถุงเงินรับชำระเงินค่าสินค้าและบริการ จากลูกค้าที่ใช้แอปฯ เป๋าตัง และ Krungthai NEXT และ พอยท์เพย์ ขั้นต่ำ 50 บาทต่อรายการ รับสิทธิลุ้นรับรางวัล ตั้งแต่ 1 มีนาคม 2566 - 31 พฤษภาคม 2566
ธนาคารกรุงไทย ในฐานะธนาคารพาณิชย์ชั้นนำของประเทศ มุ่งมั่นพัฒนานวัตกรรมและเทคโนโลยีทางการเงิน ยกระดับคุณภาพชีวิตคนไทยให้ดีขึ้นทุกวัน เสริมสร้างความเข้มแข็งให้ผู้ประกอบการ โดยเฉพาะร้านค้ารายย่อยที่เป็นรากฐานสำคัญของเศรษฐกิจไทย โดยจัดแคมเปญ “ถุงเงินขายดี มีโชค” เพื่อกระตุ้นยอดขาย และสร้างกำลังใจให้กับร้านค้าถุงเงินทั่วประเทศ จัดมอบโชคสร้อยคอทองคำให้กับร้านค้า ที่ใช้แอปพลิเคชัน “ถุงเงิน” ในการรับชำระค่าสินค้าและบริการ ขั้นต่ำ 50 บาทต่อรายการ หลังหักส่วนลดทุกประเภท ผ่านช่องทางดังนี้
● แอปฯ Krungthai NEXT
● G Wallet ในแอปฯ เป๋าตัง
● เป๋าตังเปย์ ในแอปฯ เป๋าตัง (พิเศษ! ได้สิทธิลุ้นทอง 3 สิทธิ)
● พอยท์เพย์
ร้านค้าที่ใช้แอปฯ ถุงเงิน และรับชำระเงินตามเงื่อนไข รับสิทธิลุ้นรับรางวัลสร้อยคอทองคำ น้ำหนักสูงสุด 1 บาท รวม 210 รางวัล รวมมูลค่ากว่า 2,619,000 บาท (อ้างอิงราคาทองคำ ณ วันที่ 27 ตุลาคม 2565) ตั้งแต่วันที่ 1 มีนาคม ถึงวันที่ 31 พฤษภาคม 2566 โดยจะประกาศรางวัลทั้งหมด 4 ครั้ง ผ่านทางเว็บไซต์ https://krungthai.com/link/tunggnern-luckydraw
ทั้งนี้ สิทธิลุ้นรางวัลของร้านค้า นับเฉพาะลูกค้าที่ไม่ซ้ำรายเท่านั้น ท ยกเว้นการรับชำระด้วย พอยท์เพย์ ที่ไม่มีข้อจำกัดเรื่องการนับจำนวนลูกค้าซ้ำราย โดยพอยท์เพย์ เป็นตัวช่วยเพิ่มยอดขายให้ร้านค้าถุงเงิน สามารถรับชำระด้วยพอยท์ของ AIS MAAI by KTC และบางจาก ซึ่งมีฐานลูกค้าหลายสิบล้านรายทั่วประเทศ
วันพุธที่ 1 มีนาคม 2566
ผลการดำเนินงานของรัฐบาล  ปีที่ 4
พลเอก ประยุทธ์ จันทร์โอชา นายกรัฐมนตรี  (25 กรกฎาคม - 31 ธันวาคม 2565)
​
รายงานผลการดำเนินงานของรัฐบาล พลเอก ประยุทธ์ จันทร์โอชา นายกรัฐมนตรี ปีที่ 4 (25 กรกฎาคม - 31 ธันวาคม 2565)
วีดิทัศน์ ปีที่ 4 ของรัฐบาล พลิกโฉมประเทศไทยก้าวสู่ศตวรรษที่ 21
วันพุธที่ 1 มีนาคม 2566
01/03/2566
ครม.อนุมัติให้องค์การส่งเสริมกิจการโคนม กู้เงินเกินบัญชีเสริมสภาพคล่อง 250 ล้าน โดยกระทรวงการคลังค้ำประกัน
ครม.อนุมัติให้องค์การส่งเสริมกิจการโคนม กู้เงินเกินบัญชีเสริมสภาพคล่อง 250 ล้าน โดยกระทรวงการคลังค้ำประกัน
วันนี้ (1 มีนาคม 2566) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 28 กุมภาพันธ์ 2566 ว่า ครม.เห็นชอบการกู้ยืมเงินเบิกเกินบัญชี เพื่อสำรองเผื่อสภาพคล่องทางการเงินขององค์การส่งเสริมกิจการโคนมแห่งประเทศไทย (อ.ส.ค.) โดยให้กระทรวงการคลังค้ำประกัน จำนวน 250 ล้านบาท ระยะเวลา 1 ปี ตั้งแต่ปีงบประมาณ พ.ศ.2566 ตามที่กระทรวงเกษตรและสหกรณ์เสนอ
ความจำเป็นที่ต้องกู้ยืมเงินเกินบัญชีในครั้งนี้ เนื่องจากในช่วงที่ผ่านมา อ.ส.ค. ได้รับผลกระทบทางด้านการเงินจากหลายปัจจัย อาทิ 1)กำลังซื้อของผู้บริโภคและตัวแทนจำหน่ายผลิตภัณฑ์ลดลงเนื่องจากสภาวะเศรษฐกิจในช่วงโควิด-19 2)เกิดโรคติดต่อในโคกระบือ หรือโรคลัมปี สกิน 3)การปรับขึ้นราคาน้ำนมดิบ 4)การปรับราคาวัตถุดิบและวัสดุที่ใช้ในการผลิตผลิตภัณฑ์นมสูงขึ้น ด้วยปัจจัยเหล่านี้ ส่งผลให้ อ.ส.ค. ประสบปัญหาขาดสภาพคล่องและบางช่วงเวลามีเงินสดไม่เพียงพอต่อค่าใช้จ่ายที่ต้องชำระเป็นประจำทุกเดือน เช่น จ่ายค่าน้ำนมดิบให้แก่เกษตรกรประมาณเดือนละ 220 – 420 ล้านบาท ดังนั้น กระทรวงเกษตรและและสหกรณ์จึงจำเป็นต้องเสนอขอกู้ยืมเงินเบิกเกินบัญชี เพื่อให้ อ.ส.ค. มีแหล่งเงินเพียงพอรองรับการบริหารงานได้อย่างต่อเนื่อง และลดความเสี่ยงจากการขาดสภาพคล่องทางการเงินในระยะสั้น
นางสาวรัชดา กล่าวด้วยว่า ที่ผ่านมา องค์การส่งเสริมกิจการโคนมแห่งประเทศไทยเคยกู้ยืมเงินเบิกเกินบัญชีในปีงบประมาณ พ.ศ.2565 มาแล้ว ตามมติ ครม. เมื่อ 1 ก.พ.65 โดยกระทรวงการคลังค้ำประกัน จำนวน 250 ล้านบาท มีระยะเวลา 1 ปี ตั้งแต่วันที่ 28 เมษายน 2565 - 27 เมษายน 2566 ซึ่ง อ.ส.ค. ได้เบิกเงินมาเพื่อใช้จ่ายระหว่างเดือน พฤษภาคม - กันยายน 2565 และได้ชำระเงินกู้คืนทั้งหมดเรียบร้อยแล้ว
วันจันทร์ที่ 27 กุมภาพันธ์ 2566
27/02/2566
โฆษกรัฐบาลเผย นายกฯ ยินดี ประเทศไทย ได้รับเลือกเป็นเจ้าภาพจัดการประชุมใหญ่ระดับนานาชาติ 2 รายการ สมาคมสหพันธ์นิทรรศการและการประชุมแห่งเอเชีย AFECA และ สมาคมการประชุมนานาชาติ ICCA
สะท้อนและยืนยันถึงศักยภาพไทย ในการเป็นจุดหมายปลายทางในฝัน สร้างเม็ดเงิน
วันนี้ (วันที่ 27 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ประเทศไทยได้รับเลือกให้เป็นเจ้าภาพจัดการประชุมใหญ่ระดับนานาชาติอย่างต่อเนื่อง เชื่อมั่น และชื่นชมในศักยภาพการจัดการประชุมซึ่งไทยทำได้ดีมาโดยตลอด
โฆษกประจำสำนักนายกรัฐมนตรี กล่าวว่าประเทศไทยได้รับเลือกให้เป็นเจ้าภาพจัดการประชุมระดับนานาชาติ 2 รายการ ได้แก่ สมาคมการประชุมนานาชาติ (International Congress and Convention Association: ICCA) ประกาศจัดประชุมใหญ่ประจำปีที่ไทยในเดือนพฤศจิกายน 2566 นี้ และสมาคมสหพันธ์นิทรรศการและการประชุมแห่งเอเชีย (Asian Federation of Exhibition and Convention Associations: AFECA) ประกาศอย่างเป็นทางการให้ไทยเป็นเจ้าภาพจัดการประชุมสามัญประจำปี Annual General Meeting 2023 (AFECA AGM 2023) ที่จะจัดขึ้นที่กรุงเทพมหานคร ในช่วงเดือนตุลาคม 2566 ภายใต้แนวคิด “ASIA UNITES” โดยจะมีสมาชิก 155 องค์กรจาก 19 ประเทศเดินทางมาร่วมประชุม ซึ่งการที่ไทยได้รับเกียรตินี้สะท้อนและยืนยันถึงศักยภาพการเป็นจุดหมายปลายทางในฝันของไทย เชื่อมั่นว่าจะสร้างเม็ดเงินหมุนเวียนขับเคลื่อนเศรษฐกิจไทยจำนวนมาก
นอกจากนี้ การเป็นเจ้าภาพ AFECA AGM 2023 ของไทยถือเป็นโอกาสที่ดีสำหรับอุตสาหกรรมไมซ์ของเอเชีย เนื่องจากเป็นเวทีที่ผู้เชี่ยวชาญ และผู้นำในอุตสาหกรรมการจัดประชุมและนิทรรศการประจำภูมิภาคเอเชียจะมารวมตัวกัน เพื่อแลกเปลี่ยน และเรียนรู้ซึ่งกันและกัน เพื่อหารือแนวทางยกระดับอุตสาหกรรมไมซ์ของภูมิภาคสู่ระดับโลก
“นายกรัฐมนตรีเชื่อมั่นว่าอุตสาหกรรมไมซ์เป็นอีกหนึ่งแรงหนุนในการขับเคลื่อนเศรษฐกิจไทยให้แข็งแกร่ง อีกทั้งยังเป็นการสอดแทรกและส่งเสริมนโยบาย soft power และ โมเดลเศรษฐกิจ BCG ของไทย ซึ่งนายกรัฐมนตรี ให้ความสำคัญ และเดินหน้าผลักดันมาโดยตลอด ทุกการประชุมจะเป็นโอกาสในการนำเสนอความพร้อมและศักยภาพของไทย ซึ่งหน่วยงานที่เกี่ยวข้องได้ขานรับ และนำเสนอด้วยเช่นกัน ทั้งนี้ นายกรัฐมนตรีเชื่อว่า ไทยจะมีโอกาสเป็นเจ้าภาพ และนำเสนอวัฒนธรรม เอกลักษณ์ความเป็นไทย เทคโนโลยีและนวัตกรรมในอีกหลายโครงการ อาทิ ICCA Congress 2023 มหกรรมพืชสวนโลก จังหวัดอุดรธานี 2569 และ Expo 2028 Phuket” นายอนุชาฯ กล่าว
วันศุกร์ที่ 24 กุมภาพันธ์ 2566
24/02/2566
ผู้ตรวจทาวันฯ ลงพื้นที่กาญจนบุรี เยี่ยมชมการดำเนินงานของสถานประกอบการที่มุ่งเน้นรักษาสิ่งแวดล้อมตามแนวทางการพัฒนาที่ยั่งยืน
เยี่ยมชมการดำเนินงานของสถานประกอบการที่มุ่งเน้นรักษาสิ่งแวดล้อมตามแนวทางการพัฒนาที่ยั่งยืน พร้อมดูแลชุมชนโดยรอบโรงงานอุตสาหกรรม ครบทุกมิติ ตามนโยบาย MIND กระทรวงอุตสาหกรรม
เมื่อวันที่ 23 กุมภาพันธ์ 2566 เวลา 09.30 น. นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม พร้อมด้วยนางสาวอารยา ไสลเพชร อุตสาหกรรมจังหวัดกาญจนบุรี และเจ้าหน้าที่ลงพื้นที่ตรวจเยี่ยมบริษัท สยามคราฟท์อุตสาหกรรม จำกัด (SCGP โรงงานวังศาลา) ประกอบกิจการผลิตกระดาษอุตสาหกรรม ตั้งอยู่พื้นที่ตำบลวังศาลา อำเภอท่าม่วง จังหวัดกาญจนบุรี ดำเนินธุรกิจมุ่งเน้นรักษาสิ่งแวดล้อมตามแนวทางการพัฒนาที่ยั่งยืน ESG 4 Plus หรือ BCG model ปรับปรุงกระบวนการผลิตที่เป็นมิตรต่อสิ่งแวดล้อม เน้นการใช้ทรัพยากรอย่างคุ้มค่าและระบบการจัดการวัสดุเหลือใช้จนเกิดประโยชน์สูงสุด พร้อมดูแลช่วยเหลือสังคมชุมชนโดยรอบโรงงาน และสิ่งแวดล้อมผ่านกิจกรรมต่าง ๆ อาทิ โครงการชุมชนไร้ (like) ขยะ (Zero waste community) โครงการสร้างฝายชะลอน้ำ โครงการพากระดาษกลับบ้าน และโครงการชุมชนปลอดขยะ (Zero Waste) ถังหมักรักษ์โลก โครงการปลูกต้นไม้ในพื้นที่สาธารณะในชุมชน เป็นต้น ขณะนี้ได้ปลูกต้นไม้สะสมแล้วมากกว่า 58,450 ต้น คิดเป็นปริมาณดูดซับคาร์บอน จำนวน 555 ตัน/ปี เป็นการส่งเสริมสังคมที่น่าอยู่ และสร้างสิ่งแวดล้อมยั่งยืน
เวลา 11.00 น. ผู้ตรวจทาวันฯ พร้อมคณะเข้าเยี่ยมชมกลุ่มวิสาหกิจชุมชนหัตถกรรมจักสานบ้านท่าตะคร้อ หมู่ที่ 1 ตำบลท่าตะคร้อ อำเภอท่าม่วง จังหวัดกาญจนบุรี การทำผลิตภัณฑ์จากวัสดุเหลือใช้ Paper Band ซึ่งเป็นการจัดการสิ่งแวดล้อมตามแนวคิดเศรษฐกิจ BCG โดย บริษัท สยามคราฟท์อุตสาหกรรม จำกัด (SCGP โรงงานวังศาลา) ขออนุญาตนำกากอุตสาหกรรมที่ไม่อันตรายออกนอกบริเวณโรงงานอย่างถูกต้องตามกฎหมาย นำมาใช้เป็นวัตถุดิบให้กลุ่มวิสาหกิจชุมชนหัตถกรรมจักสานบ้านท่าตะคร้อ ใช้จักสานและพัฒนาเป็นผลิตภัณฑ์ใหม่ ๆ เช่น กระเป๋าถือสตรี ตะกร้า กล่องใส่ปากกา เป็นต้น ช่วยสนับสนุนการใช้เศษวัสดุจากการผลิตมาเป็นผลิตภัณฑ์ใหม่ตามหลักเศรษฐกิจหมุนเวียน (Circular Economy) เกิดการสร้างรายได้ มูลค่าเพิ่มถึง 400 เท่า และการจ้างงานในชุมชนโดยรอบโรงงาน
ผู้ตรวจทาวันฯ ได้ชื่นชมการดำเนินธุรกิจของบริษัท สยามคราฟท์อุตสาหกรรม จำกัด (SCGP โรงงานวังศาลา) ที่มุ่งเน้นรักษาสิ่งแวดล้อมตามแนวทางการพัฒนาที่ยั่งยืน พร้อมดูแลชุมชนโดยรอบโรงงานอุตสาหกรรมอย่างดียิ่งมาตลอด ครบทุกมิติ ตามนโยบาย MIND ทั้งนี้ มอบหมายให้สำนักงานอุตสาหกรรมจังหวัดกาญจนบุรี ร่วมให้คำปรึกษาเพื่อพัฒนาวิธีการย้อมสีจากธรรมชาติ การขอรับรองมาตรฐานผลิตภัณฑ์ชุมชน (มผช.) พร้อมส่งเสริมด้านการตลาดต่อไป
วันจันทร์ที่ 27 กุมภาพันธ์ 2566
อว. เร่งรัดและขยายผลการจัดหลักสูตรพัฒนาบุคลากรตามแนวทาง CWIE+EEC Model Type A ในสถาบันอุดมศึกษา
อว. เร่งรัดและขยายผลการจัดหลักสูตรพัฒนาบุคลากรตามแนวทาง CWIE+EEC Model Type A ในสถาบันอุดมศึกษา
3 กุมภาพันธ์ 2566 ณ ห้องประชุมเทียนกิ่ง ชั้น 3 โรงแรม เฮลท์แลนด์ รีสอร์ท แอนด์ สปา พัทา จังหวัดชลบุรี / ดร. อรสา ภาววิมล ที่ปรึกษารัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นประธานกล่าวเปิดการประชุมเพื่อสร้างความร่วมมือระหว่างสถาบันอุดมศึกษากับสถานประกอบการในการจัดหลักสูตรตามแนวทาง Demand Driven Education (CWIE + EEC Model Type A) โดยมี ดร. อภิชาต ทองอยู่ ที่ปรึกษาพิเศษด้านการพัฒนาการศึกษาบุคลากรและพื้นที่ สานักงานคณะกรรมการนโยบายเขตพัฒนาพิเศษภาคตะวันออก นายชนินทร์ ขาวจันทร์ รองเลขาธิการสานักงานคณะกรรมการส่งเสริมการลงทุน ผศ.ดร. ณยศ คุรุกิจโกศล รองอธิการบดีฝ่ายกิจการเขตพัฒนาพิเศษภาคตะวันออก และคณบดีคณะวิศวกรรมศาสตร์ ม.บูรพา คณาจารย์ และนักวิจัยเข้าร่วมงาน
ดร. อรสา ภาววิมล ที่ปรึกษารัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม กล่าวว่า ตลอดระยะเวลาที่ผ่านมานั้น สถาบันอุดมศึกษาซึ่งเป็นหน่วยผลิตกำลังคนออกไปทำงานพัฒนาประเทศในภาคส่วนต่าง ๆ ได้มีการปรับตัวมาอย่างต่อเนื่อง เมื่อต้องเผชิญกับการเปลี่ยนแปลงในโลกยุคใหม่ที่สภาพแวดล้อมทางธุรกิจการค้ามีการเปลี่ยนแปลงอย่างมาก ไม่ว่าจะได้รับผลกระทบจากความก้าวหน้าของเทคโนโลยี การเปลี่ยนแปลงโครงสร้างทางเศรษฐกิจ สังคม ประชากร สิ่งแวดล้อม รวมทั้งโรคระบาด ทำให้เกิดการพลิกโฉมความต้องการกำลังคนที่แตกต่างไปจากเดิม การเข้าถึงความต้องการและการสร้างความร่วมมือกับผู้ใช้บัณฑิตจึงเป็นความท้าทายอย่างมากต่อสถาบันอุดมศึกษา กระทรวง อว. ตระหนักและพยายามเร่งรัดพัฒนาการอุดมศึกษาไทย โดยมุ่งเน้นการสร้างสมรรถนะของผู้เรียนเป็นสำคัญ เพื่อสนับสนุนการจัดการเรียนการสอนของสถาบันอุดมศึกษา ให้ผู้เรียนได้เรียนรู้โดยการปฏิบัติงานจริง พัฒนาผู้เรียนให้มีความรู้ ทักษะ สมรรถนะและคุณลักษณะอื่นตามความต้องการของประเทศ
ดร. อรสา ภาววิมล กล่าวต่อไปว่า อว. มีนโยบายอย่างชัดเจนในการผนึกกำลังทุกภาคส่วน ร่วมจัดสหกิจศึกษาและการศึกษาเชิงบูรณาการกับการทำงาน หรือ CWIE ซึ่งเป็นการจัดการศึกษาตามแนวทาง Demand Driven Education สามารถผลิตบัณฑิตคุณภาพที่ตอบสนองความต้องการของตลาดงานได้อย่างแท้จริง และเมื่อวันที่ 16 ธันวาคม 2565 ที่ผ่านมา คณะกรรมการมาตรฐานการอุดมศึกษาได้ออกประกาศ เรื่อง หลักเกณฑ์และแนวปฏิบัติเพื่อส่งเสริมการจัดหลักสูตร CWIE เพื่อให้สถาบันอุดมศึกษาสามารถจัดหลักสูตร CWIE ได้อย่างมีคุณภาพมาตรฐาน ซึ่งมีความสอดคล้องกับรูปแบบ EEC Model Type A ที่สำนักงานคณะกรรมการ นโยบายเขตพัฒนาพิเศษภาคตะวันออก หรือ EEC กำลังดำเนินการส่งเสริมให้กับสถาบันอุดมศึกษาและสถานประกอบการ ในพื้นที่ EEC
“สำหรับปีงบประมาณ 2566 สป.อว. ยังคงได้รับงบประมาณสนับสนุนการดำเนินงานโครงการอย่างต่อเนื่อง โดยในปีนี้จะเป็นการดำเนินโครงการในชื่อ “โครงการเร่งรัดและขยายผล การจัดหลักสูตรพัฒนาบุคลากรตามแนวทาง CWIE+EEC Model Type A (CWIE+EEC Model Type A Master Class) ในสถาบันอุดมศึกษา” ซึ่งคาดหวังว่าจะทำให้เกิดการขยายผลในวงกว้าง มีความหลากหลายทั้งหลักสูตรที่เข้าร่วมโครงการ ทั้ง Mentor กลุ่มใหม่ที่จะมาเป็นพี่เลี้ยงให้กับสถาบันอุดมศึกษากลุ่มใหม่ ๆ เพื่อให้สามารถเพิ่มจำนวนหลักสูตรขึ้นอีกเป็น 2 เท่า และเพิ่มจำนวนนักศึกษาได้มากขึ้น เป็น 150 คน โดย Mentor จะยังคงเป็นหัวใจสำคัญในการดำเนินงานที่เป็นระบบ ทำหน้าที่พัฒนาความร่วมมือระหว่างสถาบันอุดมศึกษาและสถานประกอบการ” ดร. อรสา กล่าว
วันศุกร์ที่ 24 กุมภาพันธ์ 2566
​Cabinet approved the Indo-Pacific Economic Framework (IPEF), underpins the BCG economic model to promote balanced and sustainable economic growth.
​Cabinet approved the Indo-Pacific Economic Framework (IPEF), underpins the BCG economic model to promote balanced and sustainable economic growth.
February 21, 2023, Deputy Secretary-General to the Prime Minister and Acting Government Spokesperson Anucha Burapachaisri disclosed that the cabinet approved a draft of the negotiation framework for the Indo-Pacific Economic Framework (IPEF) as a guideline for determining Thailand’s stance and cooperation under the IPEF framework, as well as acknowledging the development of actions to drive Thailand’s interests and cooperation under the IPEF framework to concrete benefits. This included the approval of four IPEF Ministerial Statements, dated September 8–9, 2022, and the appointment of a committee to drive the implementation of the IPEF framework by assigning the Ministry of Foreign Affairs and related agencies to follow up on relevant actions according to the framework. In this regard, the approval of IPEF is an agreement for the negotiation framework only, without any obligations. After the conclusion of the negotiations, Thailand will consider whether to accept or reject the results of the negotiations.
A draft of the negotiation framework for IPEF consists of four cooperation pillars: 1. Trade; 2. Supply Chain; 3. Green Economy; and 4. Fair Economy. The goal is to drive IPEF for the greatest benefit and foster cooperation among countries to achieve their goals in various fields.
According to the Government Spokesperson, the IPEF negotiations are Indo-Pacific economic cooperation negotiations, which are not free trade agreements and do not have any market access issues. The negotiations will focus on strengthening and connecting supply chains between Thailand and partner countries in the region, clean and environmentally friendly economic development, and cooperation on anti-corruption and transparent tax management.
In addition, cooperation under the IPEF is in line with Thailand's economic development guidelines. Furthermore, the IPEF will enhance the implementation of international obligations in multilateral frameworks, address new challenges, and prepare Thailand to negotiate other high-standard trade agreements in the future.
In addition, the Prime Minister participated in the launch event of the IPEF on May 23, 2022, at the Tokyo Izumi Garden Gallery, Tokyo, Japan via teleconference from the invitation of Mr. Joe Biden, the President of the United States, to strengthen economic relations in the Indo-Pacific region, and also to cover emerging issues such as the digital economy, supply chain, and climate change. The IPEF is a framework for economic cooperations proposed by the United States. There are currently 14 participants in the region: Australia, Brunei, Fiji, India, Indonesia, Japan, the Republic of Korea, Malaysia, New Zealand, the Philippines, Singapore, Thailand, the US, and Vietnam.
วันจันทร์ที่ 27 กุมภาพันธ์ 2566
27/02/2566
​รองโฆษกรัฐบาล ย้ำเตือนประชาชนอย่าหลงเชื่อทำใบขับขี่ปลอมทางออนไลน์ หากพบการปลอมแปลงใบขับขี่จะดำเนินคดีทุกราย โทษจำคุกตั้งแต่ 6 เดือน - 5 ปี ปรับตั้งแต่ 10,000 - 100,000 บาท
​รองโฆษกรัฐบาล ย้ำเตือนประชาชนอย่าหลงเชื่อทำใบขับขี่ปลอมทางออนไลน์ หากพบการปลอมแปลงใบขับขี่จะดำเนินคดีทุกราย โทษจำคุกตั้งแต่ 6 เดือน - 5 ปี ปรับตั้งแต่ 10,000 - 100,000 บาท
วันที่ 27 กุมภาพันธ์ 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ปัจจุบันมีกลุ่มมิจฉาชีพแอบอ้างว่าสามารถรับทำธุรกรรมกับกรมการขนส่งทางบก (ขบ.) ผ่านทางเพจเฟซบุ๊ก โดยเฉพาะรับทำหรือต่ออายุใบขับขี่รถยนต์ ซึ่งพฤติกรรมของกลุ่มมิจฉาชีพจะนำรูปตราสัญลักษณ์ ขบ. มาใส่ในรูปโปรไฟล์ หรือนำรูปภาพของผู้ที่ได้รับใบขับขี่มาแอบอ้าง เพื่อสร้างความน่าเชื่อถือ โดยจะโฆษณาหลอกลวงว่าสามารถออกใบขับขี่หรือต่ออายุใบขับขี่ โดยไม่ต้องเดินทางไปที่สำนักงานขนส่ง หรือใช้คำว่า “รับทำใบขับขี่ไม่ต้องสอบ ไม่ต้องอบรม รอรับได้เลย” และมีการเรียกเก็บค่าใช้จ่ายในการดำเนินการอยู่ที่ประมาณ 1,000 - 6,000 บาท เมื่อผู้เสียหายโอนเงินไปแล้วจะเรียกร้องให้โอนเงินเพิ่มอีกและเงียบหาย ไม่สามารถตามคืนได้หรือจะได้รับใบขับขี่ปลอม
นางสาวรัชดา เตือนประชาชนว่าอย่าหลงเชื่อหรือทำธุรกรรมกับทางเพจเฟซบุ๊กชวนเชื่อทำใขขับขี่เด็ดขาดนอกจากจะทำให้สูญเสียทรัพย์สินและเอกสารส่วนบุคคลแล้ว ยังเสี่ยงได้รับใบขับขี่ปลอม ซึ่งผู้หลงเชื่อจะมีความผิดตามประมวลกฎหมายอาญาความผิดฐานปลอมแปลงเอกสารทางราชการหรือใช้เอกสารราชการปลอม มีโทษจำคุกตั้งแต่ 6 เดือน - 5 ปี ปรับตั้งแต่ 10,000 - 100,000 บาท หรือทั้งจำทั้งปรับ ทั้งนี้ หากพบเพจเฟซบุ๊กปลอมขอให้กดรายงานบัญชีหรือเพจเฟซบุ๊ก (report) หรือสามารถแจ้งเบาะแสมายังกรมการขนส่งทางบกได้โดยตรง หรือ โทร.1584 ตลอด 24 ชั่วโมง กรมการขนส่งทางบกได้ติดตามดำเนินการเรื่องดังกล่าวอย่างจริงจังและต่อเนื่อง โดยได้แจ้งความดำเนินคดีไปแล้วหลายราย “
“การขอรับใบขับขี่ทุกชนิดมีมาตรฐานเดียวกันทั่วประเทศ ผู้ที่ต้องการขอรับใบขับขี่สามารถดำเนินการ ตั้งแต่การตรวจสอบเอกสาร การทดสอบสมรรถภาพร่างกาย การอบรม การทดสอบข้อเขียน การทดสอบขับรถ ที่สำนักงานขนส่งหรือโรงเรียนสอนขับรถที่รับรองโดยกรมการขนส่งทางบก และการถ่ายรูปเพื่อออกใบอนุญาตขับรถต้องมาดำเนินการได้ที่สำนักงานขนส่งเท่านั้น” นางสาวรัชดา ย้ำ
วันศุกร์ที่ 24 กุมภาพันธ์ 2566
กระทรวงเกษตรฯ จัดพิธีไถ่ชีวิตโค-กระบือ เพื่อถวายเป็นพระราชกุศลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดีฯ
พร้อมสนับสนุนให้มีการบูรณาการร่วมกันในพื้นที่อย่างเป็นระบบ มีการรวมกลุ่มเกษตรกรและให้ชุมชนมีส่วนร่วมในการบริหารโครงการ เพื่อให้เกิดความเข้มแข็งและต่อยอดการใช้ประโยชน์อย่างยั่งยืน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธีไถ่ชีวิตโค-กระบือ เพื่อถวายเป็นพระราชกุศลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ องค์การบริหารส่วนตำบลหนองศาลา ตำบลหนองศาลา อำเภอชะอำ จังหวัดเพชรบุรี โครงการธนาคารโค-กระบือเพื่อเกษตรกร ตามพระราชดำริ เป็นหนึ่งในโครงการพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เป็นโครงการที่สามารถแก้ไขปัญหาความยากจนของเกษตรกร โดยการน้อมนำหลักปรัชญาของเศรษฐกิจพอเพียง มาปรับใช้ในการดำเนินงาน ประกอบกับมีการทำงานบูรณาการร่วมกันในพื้นที่อย่างเป็นระบบ สนับสนุนให้มีการรวมกลุ่มเกษตรกรและให้ชุมชนมีส่วนร่วมในการบริหารโครงการ เพื่อให้เกิดความเข้มแข็ง ตลอดจนมีการต่อยอดการใช้ประโยชน์ เช่น การใช้มูลสัตว์เป็นปุยในไร่นา การอนุรักษ์วัฒนธรรมประเพณีในท้องถิ่น
สำหรับโคเพศเมีย จำนวน 233 ตัว ที่ได้รับการไถ่ชีวิตในวันนี้ สำนักงานปศุสัตว์จังหวัดเพชรบุรี จะนำไปให้ความช่วยเหลือเกษตรกรตามระเบียบและหลักเกณฑ์ของโครงการธนาคารโค-กระบือเพื่อเกษตรกรตามพระราชดำริ ในพื้นที่จังหวัดเพชรบุรี ได้แก่ 1) อำเภอชะอำ จำนวน 37 ตัว 2) อำเภอท่ายาง จำนวน 106 ตัว 3) อำเภอบ้านลาด จำนวน 20 ตัว 4) อำเภอเมืองเพชรบุรี จำนวน 20 ตัว 5) อำเภอบ้านแหลม จำนวน 20 ตัว 6) อำเภอเขาย้อย จำนวน 21 ตัว และ 7) อำเภอหนองหญ้าปล้อง จำนวน 10 ตัว และเมื่อครบสัญญาแล้ว เกษตรกรจะได้รับกรรมสิทธิ์โคเป็นของตนเองต่อไป
“โครงการธนาคารโค-กระบือเพื่อเกษตรกรตามพระราชดำริ เป็นโครงการที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงมีพระราชดำริให้จัดตั้งขึ้นเพื่อช่วยเหลือเกษตรกรให้มีโค-กระบือไว้ใช้แรงงาน และเพิ่มผลผลิตทางการเกษตร ซึ่งกรมปศุสัตว์ได้รับสนองพระราชดำริให้ความช่วยเหลือเกษตรกร ถือได้ว่าก่อเกิดประโยชน์ เป็นคุณูปการแก่เกษตรกรเป็นอย่างยิ่ง และยังเป็นที่น่ายินดีที่มีการบูรณาการร่วมกันในพื้นที่อย่างเป็นระบบ สนับสนุนให้มีการรวมกลุ่มเกษตรกร และให้ชุมชนมีส่วนร่วมในการบริหารโครงการเพื่อให้เกิดความเข้มแข็ง และยังมีการต่อยอดการใช้ประโยชน์ เช่น การใช้มูลสัตว์เป็นปุ๋ยในไร่นา การอนุรักษ์วัฒนธรรมประเพณีท้องถิ่น และประการสำคัญ ยังได้น้อมนำหลักปรัชญาของเศรษฐกิจพอเพียงมาใช้ในการดำเนินงาน ซึ่งเป็นการสนองแนวพระราชดำริด้านการส่งเสริมอาชีพให้เกษตรกรสามารถพึ่งพาตนเองได้ จึงขอให้เกษตรกรที่จะได้รับมอบ โค-กระบือในครั้งนี้ เลี้ยงดูแลโค-กระบือเป็นอย่างดี เสมือนเป็นสมาชิกในครัวเรือน และปฏิบัติตามระเบียบและหลักเกณฑ์ของโครงการธนาคารโค-กระบือเพื่อเกษตรกรตามพระราชดำริอย่างเคร่งครัด” ดร.เฉลิมชัย กล่าว
วันศุกร์ที่ 24 กุมภาพันธ์ 2566
24/02/2566
ผู้ตรวจสมพลฯ ตรวจเยี่ยมสถานประกอบกิจการอุตสาหกรรมในพื้นที่จังหวัดสระแก้ว
นายสมพล โนดไธสง ผู้ตรวจราชการกระทรวงอุตสาหกรรม ตรวจเยี่ยมสถานประกอบกิจการอุตสาหกรรมในพื้นที่จังหวัดสระแก้ว
เมื่อวันที่ 23 กุมภาพันธ์ 2566 เวลา 09.00 น. นายสมพล โนดไธสง ผู้ตรวจราชการกระทรวงอุตสาหกรรม พร้อมด้วยนายพฤกษ์ ศิโรรัตน์เศรษฐ์ อุตสาหกรรมจังหวัดสระแก้ว และคณะลงพื้นที่ตรวจเยี่ยมสถานประกอบกิจการอุตสาหกรรมในพื้นที่จังหวัดสระแก้ว ณ บริษัท น้ำตาลและอ้อยตะวันออก จำกัด (มหาชน) ประกอบกิจการ ทำน้ำตาลทรายดิบ น้ำตาลทรายขาว น้ำตาลทรายขาวบริสุทธิ์ กำลังการผลิต 17,978 ตันอ้อยต่อวัน ผลิตและจำหน่ายพลังงานไฟฟ้า พร้อมนี้ ผู้ตรวจสมพลฯ ได้แจ้งนโยบาย MIND ของกระทรวงอุตสาหกรรม ซึ่งมุ่งยกระดับ “อุตสาหกรรมดีอยู่คู่ชุมชนอย่างยั่งยืน” ทั้ง 4 มิติ ได้แก่ 1.ความสำเร็จของธุรกิจ 2.ชุมชน สังคม 3.สิ่งแวดล้อม และ 4.การกระจายรายได้ให้กับชุมชน เป็นการขับเคลื่อนภาคอุตสาหกรรมและเศรษฐกิจ พร้อมทั้งได้กำชับให้ปฏิบัติตามนโยบายการควบคุมอ้อยเผาไฟ เน้นเรื่องสิ่งแวดล้อมและความปลอดภัยในการประกอบการให้ปฏิบัติอย่างเคร่งครัด ซึ่งปัจจุบันอ้อยเผาไฟในพื้นที่มีปริมาณที่ลดลง
วันอาทิตย์ที่ 26 กุมภาพันธ์ 2566
26/02/2566
​กรมปศุสัตว์ยกระดับมาตรการเฝ้าระวังโรคไข้หวัดนกอย่างเข้มงวด หลังพบประเทศเพื่อนบ้านเสียชีวิต
​กรมปศุสัตว์ยกระดับมาตรการเฝ้าระวังโรคไข้หวัดนกอย่างเข้มงวด หลังพบประเทศเพื่อนบ้านเสียชีวิต
วันที่ 26 กุมภาพันธ์ 2566 นางสาวรัชดา ธนาดิเรก รองโฆษกประจำสำนักนายกรัฐมนตรีกล่าวว่า หลังจากที่กระทรวงสาธารณสุขกัมพูชา ออกแถลงการณ์ยืนยันการตรวจพบผู้ป่วยติดเชื้อไวรัส ไข้หวัดนก ชนิด A สายพันธุ์ H5N1 โดยผู้ป่วยและเสียชีวิตเป็นเด็กหญิงวัย 11 ปี จำนวน 1 ราย พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหมกำชับทุกหน่วยงานที่เกี่ยวข้องเฝ้าระวังโรคสัตว์ปีกตามแนวชายแดนอย่างเข้มงวด
นางสาวรัชดา กล่าวว่า นายเฉลิมชัย ศรีอ่อนรัฐมนตรีว่าการกระทรวงเกษตรและสหกรณ์ สั่งการหน่วยงานในสังกัดเตรียมความพร้อมในการเฝ้าระวังและป้องกันโรค ไข้หวัดนก เข้าสู่ประเทศไทยอย่างต่อเนื่อง โดยกรมปศุสัตว์ได้ให้เจ้าหน้าที่ในพื้นที่เข้าตรวจเยี่ยมเกษตรกรผู้เลี้ยงสัตว์ปีกอย่างใกล้ชิด พร้อมสุ่มเก็บตัวอย่างสัตว์ปีกในพื้นที่เสี่ยง เช่น พื้นที่ตามแนวชายแดน พื้นที่นกอพยพ พื้นที่นกวางไข่ พื้นที่มีการเลี้ยงสัตว์ปีกหนาแน่น เป็นต้น
นอกจากนี้ ยังเข้มงวดการเคลื่อนย้ายสัตว์ และซากสัตว์ปีกภายในประเทศ รวมถึงให้ชะลอการนำเข้าสัตว์และซากสัตว์ปีกจากประเทศที่เกิดโรคไข้หวัดนก สำหรับการเลี้ยงสัตว์ปีกในระบบฟาร์ม ได้เข้มงวดความปลอดภัยทางชีวภาพขั้นสูงสุด เช่น การทำความสะอาดและฆ่าเชื้อโรคในโรงเรือนและบริเวณโดยรอบอย่างน้อยสัปดาห์ละ 1 ครั้ง สัตวแพทย์ควบคุมฟาร์มต้องรักษาระบบความปลอดภัยภายในฟาร์ม ควบคุมการเข้า-ออกฟาร์ม ให้ฉีดพ่นยานพาหนะทุกคัน เป็นต้น
รวมถึงต้องทำความสะอาดและพ่นยาฆ่าเชื้อโรคในพื้นที่เสี่ยงต่างๆ ตลอดจนผลักดันระบบการเลี้ยงสัตว์ปีกให้เข้าระบบมาตรฐาน GAP หรือ GFM รวมถึงประสานความร่วมมือกับหน่วยงานภายในประเทศ อาทิ กระทรวงสาธารณสุข กรมอุทยานแห่งชาติสัตว์ป่าและพันธุ์พืช ตลอดจนหน่วยงานระหว่างประเทศอย่างต่อเนื่อง
"รัฐบาล บูรณาการหน่วยงานที่เกี่ยวข้องเตรียมความพร้อมรับมือสถานการณ์ที่อาจจะเกิดขึ้นอย่างต่อเนื่อง ขอความร่วมมือเกษตรกรผู้เลี้ยงสัตว์ปีกสังเกตอาการสัตว์อย่างใกล้ชิด หากพบสัตว์ปีกป่วยตายผิดปกติ อย่านำสัตว์ปีกไปจำหน่ายจ่ายแจก หรือนำไปประกอบอาหารโดยเด็ดขาด ให้แจ้งเจ้าหน้าที่ปศุสัตว์อำเภอ อาสาปศุสัตว์ อาสาสมัครสาธารณสุขประจำหมู่บ้าน และเจ้าหน้าปศุสัตว์ในพื้นที่ทันทีเพื่อให้เจ้าหน้าที่ปศุสัตว์ลงพื้นที่ตรวจสอบและดำเนินมาตรการควบคุมโรคทันที" นางสาวรัชดา ย้ำ
วันพฤหัสบดีที่ 23 กุมภาพันธ์ 2566
23/02/2566
รองนายกฯ พลเอก ประวิตรฯ บูรณาการ One Map และหลักกฎหมาย ดำเนินการแก้ปัญหาพื้นที่ทับซ้อน ยืนยันให้ความเป็นธรรมกับประชาชน
รองนายกฯ พลเอก ประวิตรฯ บูรณาการ One Map และหลักกฎหมาย ดำเนินการแก้ปัญหาพื้นที่ทับซ้อน ยืนยันให้ความเป็นธรรมกับประชาชน
วันนี้ (23 กุมภาพันธ์ 2566) เวลา 10.30 น. ณ มูลนิธิอนุรักษ์ป่ารอยต่อ 5 จังหวัด ผ่านระบบ VTC พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะอนุกรรมการนโยบาย แนวทางและมาตรการการบริหารจัดการที่ดินและทรัพยากรที่ดิน ครั้งที่ 1/2566 โดยได้รับทราบความคืบหน้าผลการตรวจสอบพื้นที่ ที่ยื่นคำขอเพื่อจัดให้มีโฉนดชุมชน จำนวน 486 ชุมชน โดยสามารถดำเนินการตาม สำนักงานคณะกรรมการนโยบายที่ดินแห่งชาติ ได้ 322 ชุมชน อนุญาตได้ตามกฎหมายของหน่วยงานเจ้าของพื้นที่ 35 ชุมชน อยู่ระหว่างตรวจสอบ 63 ชุมชน และไม่สามารถดำเนินการได้อีก 66 ชุมชน
ทั้งนี้ที่ประชุมพิจารณาและให้ความเห็นชอบ ให้กรมป่าไม้ เพิกถอนพื้นที่ป่าสงวนแห่งชาติเขาค้อ จังหวัดเพชรบูรณ์ ที่กองทัพภาคที่ 3 ส่งคืนป่าไม้ ในพื้นที่ ที่มีสภาพการใช้ประโยชน์ เป็นพื้นที่เกษตร พื้นที่เอกชนและพื้นที่ส่วนราชการใช้ประโยชน์ รวมทั้งพื้นที่ตรวจยึดดำเนินคดี และพื้นที่ที่ยังไม่ได้รังวัด เนื้อที่ 75,675 ไร่ และให้กรมธนารักษ์ไปดำเนินการตามกฎหมายที่ราชพัสดุ สำหรับพื้นที่คงสภาพป่าไม้ เนื้อที่ 12,688 ไร่ เพื่อรักษาสภาพป่า และให้จัดทำแผนบริหารจัดการและหลักเกณฑ์การเข้าทำประโยชน์ที่เหมาะสม รวมทั้งดำเนินงานในพื้นที่ที่ตรวจยึดดำเนินคดีตามกระบวนการยุติธรรม พร้อมทั้งเห็นชอบแนวทางการใช้เส้นปรับปรุงการสำรวจแนวเขต ปี 43 ปรับปรุงแผนที่แนวเขตที่ดินของรัฐแบบบูรณาการ ( One Map ) พื้นที่อุทยานทับลาน จังหวัดปราจีนบุรี และจังหวัดนครราชสีมา และดำเนินคดีกับผู้กระทำผิดตามกระบวนการยุติธรรม โดยให้กรมอุทยานแห่งชาติ และกรมป่าไม้ ส่งมอบพื้นที่กันออกจากเขตอุทยานทับลาน ให้สำนักงานการปฏิรูปที่ดินเพื่อเกษตรกรรมดำเนินการจัดที่ดินให้ประชาชนอยู่อาศัยทำกินตามแนวทางสำนักงานคณะกรรมการนโยบายที่ดินแห่งชาติ
รวมทั้งการทบทวนการจัดหาประโยชน์ในที่ดินของรัฐแปลง “ดงน้ำจั้น ดงบ้านอ้น และดงเหล่แขม” ตำบลกมลาไสย และตำบลหลักเมือง อำเภอกมลาไสย จังหวัดกาฬสินธุ์ และแนวทางการสร้างมูลค่าที่ดินที่รัฐจัดให้กับประชาชน ตามแนวทาง 3 ด้าน ประกอบด้วย การปรับปรุงกฎหมายและระเบียบ การกำหนดแนวทางการประเมินมูลค่าที่ดินและทรัพย์สินที่รัฐจัดให้กับประชาชน และการจัดให้มีระบบหรือสถาบันที่ให้สินเชื่อ ระยะกลางและระยะยาว
พลเอก ประวิตร วงษ์สุวรรณ กล่าวถึงการแก้ปัญหาปัญหาพื้นที่ทับซ้อน เขตปฏิรูปที่ดิน ที่ดินทำกินของราษฎรที่อยู่อาศัยมาแต่เดิม โครงการพัฒนาพื้นที่เพื่อความมั่นคง (พมพ.) และโครงการจัดที่ดินทำกินให้กับราษฎรผู้ยากไร้ในพื้นที่ป่าสงวนเสื่อมโทรม (คจก.) กับพื้นที่อุทยาน เป็นการดำเนินการตามกฎหมาย นโยบายรัฐบาลโดยยึดมติคณะรัฐมนตรีต่อเนื่องมา การดำเนินการจึงต้องรอบคอบ โดยยึดตามแนวปรับปรุงแผนที่เขตที่ดินของรัฐแบบบูรณาการ ( One Map ) ทั้งนี้เมื่อเสนอ สำนักงานคณะกรรมการนโยบายที่ดินแห่งชาติให้ความเห็นชอบแล้ว ขอให้ทุกหน่วยงาน เร่งดำเนินการในส่วนที่เกี่ยวข้อง เพื่อให้การแก้ปัญหาที่ยืดเยื้อยาวนาน เกิดความเป็นธรรมกับประชาชนที่อาศัยอยู่เดิมและเกิดประโยชน์ส่วนรวมกับประเทศชาติ
วันจันทร์ที่ 27 กุมภาพันธ์ 2566
พม. จับมือเมืองพัทยา เตรียมนำร่องเป็นพื้นที่ Sandbox ข้อเสนอเชิงนโยบายการคุ้มครองทางสังคมด้านเด็กในระดับพื้นที่ “5C4F
พม. จับมือเมืองพัทยา เตรียมนำร่องเป็นพื้นที่ Sandbox ข้อเสนอเชิงนโยบายการคุ้มครองทางสังคมด้านเด็กในระดับพื้นที่ “5C4F"
เมื่อวันที่ 24 กุมภาพันธ์ 2566 นางสาวอุไร เล็กน้อย ผู้ตรวจราชการกระทรวงการพัฒนาสังคมและความมั่นคงของมนุษย์ ประชุมหารือกับนายวุฒิศักดิ์ ร่วมกิจการ รองนายกเมืองพัทยา และผู้แทนภาคีเครือข่ายที่เกี่ยวข้อง เพื่อพิจารณาข้อเสนอเชิงนโยบายการคุ้มครองทางสังคมด้านเด็กในระดับพื้นที่ โมเดล “Child-friendly City” ภายใต้กรอบแนวคิด “5C4F" โดยมีคณะผู้แทนกระทรวง พม. ได้แก่ นางนันท์นัดดา ฤทธิ์มนตรี ผู้อำนวยการกองพัฒนานโยบายและนวัตกรรมทางสังคม ผู้แทนสำนักงานส่งเสริมและสนับสนุนวิชาการ 2 สำนักงานพัฒนาสังคมและความมั่นคงของมนุษย์จังหวัดชลบุรี และหน่วยงานทีม One Home พม.จังหวัดชลบุรี เข้าร่วม ณ ศาลาว่าการเมืองพัทยา จังหวัดชลบุรี
นางสาวอุไร กล่าวว่า สำหรับข้อเสนอเชิงนโยบายการคุ้มครองทางสังคมด้านเด็กในระดับพื้นที่ โมเดล “Child-friendly City” ภายใต้กรอบแนวคิด “5C4F" เป็นการขับเคลื่อนเมืองพัทยาเป็นพื้นที่นำร่อง (Sandbox) สำหรับการเป็นเมืองที่เป็นมิตรกับเด็ก ประกอบด้วย Creative (สร้างสรรค์) Comfort (ปลอดภัย) Connected (เชื่อมต่อ) Child-centred (ยึดเด็กเป็นศูนย์กลาง) Community-based (มีชุมชนเป็นฐาน) Fun (สนุก) For All (สำหรับทุกคน) Friendly (เป็นมิตร) Family-focused (ให้ความสำคัญต่อครอบครัว) โดยมุ่งเน้นการเชื่อมโยงกับกลไกที่มีอยู่ในพื้นที่และส่งเสริมการบูรณาการร่วมกับภาคีเครือข่ายทุกภาคส่วนในจังหวัดชลบุรี ซึ่งเป็นพื้นที่ที่มีความซับซ้อนและความมีพลวัตสูงของปัญหาทางสังคม ในขณะที่องคาพยพทางสังคมมีความเข้มแข็งและมีการเชื่อมโยงบูรณาการกันในการขับเคลื่อนข้อเสนอเชิงนโยบายการคุ้มครองทางสังคมด้านเด็กให้เกิดผลเป็นรูปธรรม โดยคำนึงถึงประโยชน์สูงสุดต่อเด็กเป็นสำคัญ ซึ่งจะได้ขยายผลไปยังพื้นที่อื่นต่อไป
#ช่วย24ชั่วโมง #ช่วย24ชม #ข่าวพม.
วันศุกร์ที่ 24 กุมภาพันธ์ 2566
24/02/2566
SME D Bank ยกขบวน 9 โปรแกรมพัฒนาส่งเสริมการตลาด ตลอดเดือน มี.ค.66 ปูพรมหนุนเอสเอ็มอีไทยทั่วไทย เพิ่มยอดขาย สร้างรายได้ รับกำลังซื้อจากผู้บริโภค
SME D Bank จัดเต็มเพื่อเอสเอ็มอีไทย ยกขบวนด้าน “การพัฒนา” เสริมแกร่งผู้ประกอบการเอสเอ็มอี ตลอดเดือน มี.ค.2566 เดินหน้า “เติมความรู้คู่เงินทุน” เพิ่มช่องทางการขาย ขยายตลาดรับกำลังซื้อจากผู้บริโภคฟื้นตัว ควบคู่บริการปรึกษาแนะนำพาถึงแหล่งทุน
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank จัดเต็มเพื่อเอสเอ็มอีไทย ยกขบวนด้าน “การพัฒนา” เสริมแกร่งผู้ประกอบการเอสเอ็มอี ตลอดเดือนมีนาคม 2566 เดินหน้า “เติมความรู้คู่เงินทุน” เพิ่มช่องทางการขาย ขยายตลาดรับกำลังซื้อจากผู้บริโภคฟื้นตัว ควบคู่บริการปรึกษาแนะนำพาถึงแหล่งทุน เสริมสภาพคล่องธุรกิจ เติบโตอย่างมีประสิทธิภาพและยั่งยืน ประกอบด้วย
1. เชิญช้อปสินค้าดีราคาลดกระหน่ำจากลูกค้า SME D Bank ในงาน “มหกรรมลดค่าครองชีพ CP” วันที่ 27 ก.พ.– 3 มี.ค.66 ณ จ.นครสวรรค์
2. กิจกรรม “SME D Shopping” คัดสรรของดี ของอร่อย พร้อมโปรเด็ดราคาดีของลูกค้า SME D Bank มาไว้ในงานเดียว วันที่ 10-12 มี.ค.66 ณ ชั้น 1 ลาน Nine square The Nine Center Rama 9
3. บริการปรึกษาแนะนำพาถึงแหล่งทุนคู่พัฒนา ยกระดับเอสเอ็มอีร้านโชห่วยขึ้นแท่นสมาร์ท ในงานสัมมนา “ลดต้นทุน เพิ่มรายได้ สร้างเครือข่าย สู่การเป็นสมาร์ทโชห่วย” วันที่ 14 มี.ค.66 ณ จ.นราธิวาส
4. กิจการอบรม “สร้างแบรนด์ให้ปังได้ด้วยธุรกิจของตัวเอง” สอนเทคนิคทำคอนเทนต์ให้โดนใจกลุ่มเป้าหมาย ปั้นยอดขาย เพิ่มรายได้ โดยผู้เชี่ยวชาญ วันที่ 20 มี.ค.66 ณ ศาลากลาง จ.บึงกาฬ
5. อบรมสัมมนาเสริมสร้างความรู้ความเข้าใจด้านมาตรฐานอุตสาหกรรมเอส (มอก.เอส) วันที่ 22 มี.ค.66 จ.มุกดาหาร, วันที่ 23 มี.ค.66 จ.ร้อยเอ็ด และวันที่ 29 มี.ค.66 จ.นครสววรรค์
6. “SME D Market” ตลาดสุดยอดสินค้าดีจากเอสเอ็มอีลูกค้า SME D Bank และหน่วยงานพันธมิตร วันที่ 23-24 มี.ค.66 ณ สำนักงานใหญ่ อาคาร SME Bank Tower
7. เชิญชมช้อปสินค้านวัตกรรม สินค้าอุปโภคบริโภค และสินค้าชุมชน จากลูกค้า SME D Bank ในงาน “NAC Market 2023” วันที่ 29-31 มี.ค.66 ณ อุทยานวิทยาศาสตร์ประเทศไทย จ.ปทุมธานี
8. บริการ “เติมทุนคู่พัฒนา” เพื่อสมาชิกสภาอุตสาหกรรมแห่งประเทศไทย (ส.อ.ท.) ในงาน “เปิดกล่องของขวัญเพื่อ SMEs ปี 66” วันที่ 1 มี.ค.66 จ.ร้อยเอ็ด , วันที่ 2 มี.ค.66 จ.ยโสธร ,วันที่ 9 มี.ค.66 จ.ลำพูน ,วันที่ 10 มี.ค.66 จ.ลำปาง ,วันที่ 15 มี.ค.66 จ.นครศรีธรรมราช ,วันที่ 22 มี.ค.66 จ.สมุทรสงคราม และวันที่ 29 มี.ค.66 จ.นนทบุรี
9.กิจกรรม Workshop “ชี้ช่องรวยด้วย TikTok” สอนการใช้แพลตฟอร์ม TikTok เพิ่มยอดขายและขยายตลาด สร้างประโยชน์สูงสุดให้ธุรกิจ 14 มี.ค. 66 จ.ภูเก็ต , 16 มี.ค. 66 จ.ชุมพร , 29 มี.ค. 66 จ.นครศรีธรรมราช และ 30 มี.ค. 66 จ.สุราษฎร์ธานี
ทุกกิจกรรมเข้าร่วมได้ฟรี รวมถึง พร้อมรับบริการที่ปรึกษาธุรกิจในโครงการ SME D Coach แนะนำทั้งความรู้ยกระดับธุรกิจครบวงจรและเตรียมพร้อมเข้าถึงแหล่งทุน สมัครเข้าร่วมกิจกรรม หรือสอบถามเพิ่มเติมได้ที่ ฝ่ายพัฒนาและสนับสนุนผู้ประกอบการ โทร.02-265-3775 , 02-265-4100 หรือ Call Center 1357
วันพฤหัสบดีที่ 23 กุมภาพันธ์ 2566
23/02/2566
ผู้ตรวจฯ สมพล ลงพื้นที่ตรวจราชการ สอจ. สระแก้ว
นายสมพล โนดไธสง ผู้ตรวจราชการกระทรวงอุตสาหกรรม ลงพื้นที่ตรวจราชการ สอจ. สระแก้ว
เมื่อวันที่ 22 กุมภาพันธ์ 2566 เวลา 13.00 น. นายสมพล โนดไธสง ผู้ตรวจราชการกระทรวงอุตสาหกรรม ลงพื้นที่ตรวจราชการกรณีปกติ รอบที่ 1 ประจำปีงบประมาณ พ.ศ. 2566 สำนักงานอุตสากรรมจังหวัดสระแก้ว (สอจ.สระแก้ว) โดยมี นายพฤกษ์ ศิโรรัตน์เศรษฐ์ อุตสาหกรรมจังหวัดสระแก้ว หัวหน้ากลุ่ม เจ้าหน้าที่ และเชิญหน่วยงานที่เกี่ยวข้องเข้าร่วมรับการตรวจราชการ ได้แก่ สภาอุตสาหกรรมจังหวัดสระแก้ว นิคมอุตสาหกรรมสระแก้ว และ ธพว.สาขาสระแก้ว
ทั้งนี้ ผู้ตรวจฯ สมพล ได้มอบนโยบาย การขับเคลื่อน MIND 4 มิติ ได้แก่ 1.ความสำเร็จทางธุรกิจ 2.ชุมชน สังคม 3.สิ่งแวดล้อม และ 4.การกระจายรายได้ พร้อมมีข้อเสนอแนะในประเด็นต่าง ๆ เช่น การเบิกจ่ายงบประมาณ การรับรองอุตสาหกรรมสีเขียว (GI) การตรวจ กำกับ ดูแลโรงงาน และการอำนวยความสะดวกในการพิจารณาอนุญาตฯ รวมทั้งการแก้ปัญหาเรื่องร้องเรียน และเรื่องร้องเรียนซ้ำซาก